L'envelliment és un procés extremadament personal que d'una manera o altra preocupa a tothom. En el nostre món contemporani, també es pot convertir en una aventura veritablement enriquidora. Prime Time és una comèdia dramàtica que ens convida a pensar en la identitat creada per la nostra edat, i que sobretot ens qüestiona com volem viure els nostres anys de maduresa i vellesa. Escrita per Núria Casado-Gual, professora de la UdL i especialista en literatura i envelliment, l'obra es va estrenar a l'octubre de 2016 a Barcelona dins el marc de la conferència de cloenda del projecte europeu "SIforAge". La seva producció original, a càrrec de la companyia lleidatana Nurosfera, va recollir molts èxits en la seva estrena i en actuacions següents en diversos teatres de Catalunya, incloent temporada a la Sala Muntaner a finals de 2017.